b'\n_START_ARTICLE_\nWadjda\n_START_SECTION_\nPoveste\n_START_PARAGRAPH_\nFilmul relateaz\xc4\x83 povestea unei feti\xc8\x9be de 10 ani ( Wadjda-\xd9\x88\xd8\xac\xd8\xaf\xd8\xa9) care se \xc3\xaenscrie la un concurs de recitare a Coranului \xc3\xaen dorin\xc8\x9ba de a str\xc3\xa2nge bani pentru a-\xc8\x99i cump\xc4\x83ra o biciclet\xc4\x83 verde pe care o z\xc4\x83re\xc8\x99te \xc3\xaen drum spre \xc8\x99coal\xc4\x83 \xc8\x99i pe care mama ei refuz\xc4\x83 s\xc4\x83 i-o cumpere. Societatea \xc3\xaen care tr\xc4\x83ia nu considera acceptabil ca o fat\xc4\x83 s\xc4\x83 aib\xc4\x83 astfel de \xc3\xaendeletniciri. Fetelor din Arabia Saudit\xc4\x83 nu li se permitea s\xc4\x83 mearg\xc4\x83 pe biciclet\xc4\x83 de team\xc4\x83 ca acestea s\xc4\x83 nu \xc3\xae\xc8\x99i piard\xc4\x83 virginitatea. \xc3\x8en cele din urm\xc4\x83 Wadjda va c\xc3\xa2\xc8\x99tiga banii, \xc3\xaens\xc4\x83 \xc3\xaen momentul \xc3\xaen care afl\xc4\x83 ce dorea feti\xc8\x9ba s\xc4\x83 \xc3\xae\xc8\x99i cumpere cu ace\xc8\x99ti bani, directoarea \xc8\x99colii decide ca banii s\xc4\x83 fie dona\xc8\x9bi. Pe parcursul desf\xc4\x83\xc8\x99ur\xc4\x83rii ac\xc8\x9biunii filmul dezv\xc4\x83luie problemele din familia Wadjdei:un tat\xc4\x83 absent care \xc3\xaen cele din urm\xc4\x83 \xc3\xae\xc8\x99i va lua o a doua so\xc8\x9bie, mama Wajdei neput\xc3\xa2ndu-i oferi acestuia un b\xc4\x83iat.\n_START_SECTION_\nDespre produc\xc8\x9bie\n_START_PARAGRAPH_\nRealizarea produc\xc8\x9biei a durat aproape 5 ani timp \xc3\xaen care o serie de demersuri legale au trebuit desf\xc4\x83\xc8\x99urate pentru a permite filmarea produc\xc8\x9biei pe teritoriul \xc8\x9b\xc4\x83rii. Prima regizoare femeie de origine saudit\xc4\x83, Haaifa Al-Mansour recunoa\xc8\x99te \xc3\xaentr-un interviu c\xc4\x83 a dorit s\xc4\x83-\xc8\x99i fac\xc4\x83 auzit\xc4\x83 vocea \xc8\x99i s\xc4\x83 abordeze condi\xc8\x9bia femeii din Arabia Saudit\xc4\x83 printr-o poveste care urm\xc4\x83re\xc8\x99te s\xc4\x83 schimbe p\xc4\x83rerea oamenilor din \xc8\x9bara sa fa\xc8\x9b\xc4\x83 de arta cinematografic\xc4\x83. Povestea a fost scris\xc4\x83 de asemenea ca o surs\xc4\x83 de inspira\xc8\x9bie la adresa femeilor din Arabia Saudit\xc4\x83.  Regizoarea afirm\xc4\x83 c\xc4\x83 a tratat cu respect \xc3\xaen filmul ei cultura \xc8\x99i societatea islamic\xc4\x83. Al-Mansour recunoa\xc8\x99te c\xc4\x83 a avut de asemenea parte de critici la adresa filmului dar \xc8\x99i a rolului \xc8\x99i activit\xc4\x83\xc8\x9bii sale, dar \xc3\xaen\xc8\x9belege c\xc4\x83 orice schimbare necesit\xc4\x83 timp pentru a fi \xc3\xaen\xc8\x9beleas\xc4\x83 pe deplin \xc8\x99i acceptat\xc4\x83. Al-Mansour recunoa\xc8\x99te de asemenea c\xc4\x83 desf\xc4\x83\xc8\x99urarea film\xc4\x83rilor in capitala saudit\xc4\x83 a \xc3\xaent\xc3\xa2mpinat unele dificult\xc4\x83\xc8\x9bi.Pentru a evita iscarea unor proteste sau revolte,regizoarea a dirijat filmarea \xc3\xaen anumite zone din interiorul unui vehicol.'